钦定古今图书集成/明伦汇编/人事典/第081卷 > 易经 > 《乾卦》
## 钦定古今图书集成/明伦汇编/人事典/第081卷 > 易经 > 《乾卦》

《九五》曰：“飞龙在天，利见大人。”何谓也？子曰：“同声相应，
同气相求，水流湿，火就燥，云从龙，风从虎。圣人作而
万物睹。本乎天者亲上，本乎地者亲下，则各从其类
也。”

〈本义〉作，起也。物，犹人也。睹，释《利见》之意也。“本乎天”者，谓动物，“本乎地”者谓植物，物各从其类。“圣人”，人类之首也，故兴起于上，则人皆见之。〈大全〉朱子曰：“本乎天者亲上，凡动物首向上，是亲乎上，人类是也。本乎地者亲下，凡植物本向下，是亲乎下，草木是也。禽兽首多横生，所以无智。”此本康节说。临川吴氏曰：“鹤鸣而子和，雄鸣而雌应，一鸡鸣而众鸡皆鸣，同声相应也。日，火之精，而取火于日。月，水之精，而取水于月。磁石，铁之母，而可以引铁，同气相求也。湿”者下地，故水之流趋之。燥者干物，故火之然就之。龙兴则致云，云从龙也；虎啸则风生，风从虎也。凡此六者，皆同类相感召。圣人与人亦同类，故“作于上而万物咸睹之。”